God i bin makim yumi na pasim yumi long Krais.
Taim aposel Pol i raitim dispela pas, em i raitim na salim i go long husat? Lukim lain 1. Pol i tok olsem, “Mi salim dispela pas long yupela, ol manmeri bilong God i stap long taun Efesus. Yupela manmeri i bihainim tru Krais Jisas.” Pol i bin salim dispela pas i go long “ol manmeri bilong God.” Em i salim dispela pas i go long “Yupela manmeri i bihainim tru Krais Jisas.”
Olsem na, yumi ken i save olsem, olgeta toktok i stap insait long dispela pas yumi kolim “Efesus”, olgeta tok i stap insait long dispela pas, em bilong ol manmeri i bihainim tru Krais Jisas – em bilong ol manmeri bilong God tasol. Taim Pol i tok “yumi” em i no minim yumi olgeta manmeri. Nogat. Em i minim yumi manmeri bilong God – em i minim yumi manmeri i bihainim tru Krais Jisas – em i minim yumi manmeri i tanim bel na i bilipim na trastim feitful wok Jisas Krais i bin mekim – em i minim yumi manmeri i pas long Jisas.
Long sios bilong mipela hia long ples i gat sampela manmeri i bin tanim bel na i bilipim na trastim feitful wok Jisas i bin mekim – i gat sampela manmeri i pas long Jisas. Na i gat sampela manmeri i no tanim bel na i no laik pas long Jisas na i no laik bilipim na trastim na bihainim Jisas. Olsem na, toktok God i mekim long dispela pas Efesus em i no bilong yumi olgeta. Nogat. Em bilong yumi i pas long Jisas.
Long Efesus 1:1-3 yumi bin skelim lain 3 we aposel Pol i tokim yumi olsem, “Em (God) i bin givim olgeta blesim bilong heven long…..” husat? “….yumi i bilong Krais. ” Olsem na, yumi klia olsem, olgeta blesim bilong heven i no bilong olgeta manmeri, i no bilong yumi olgeta. Nogat. Olgeta blesim bilong heven em bilong yumi i bilong Krais, em bilong yumi i pas long Krais, em bilong yumi i tanim bel na i bilipim na trastim wok bilong Jisas Krais long diwai kros.
Na ol dispela blesim bilong heven em i wanem samting? Long lain 4 i go daun long lain 14 aposel Pol i tokaut long ol wanwan blesim God i givim yumi. Nau moning bai yumi skelim lain 4 tasol. Na fes blesim Pol i tokaut long em na God i bin givim yumi em i olsem, God i bin makim yumi. Olsem na, fes toktok mi laik tokim yupela nau dispela moning i olsem……
1. God i bin makim yumi.
Dispela em i wanpela blesim God i bin mekim long yumi – Em i bin makim yumi. Lukim lain 4. “Long bipo, taim God i no kamapim dispela graun yet, Em i bin makim yumi….”
Na yu save long pasin bilong makim. Taim papa i laik kukim wanpela kaukau na givim mi, orait em i makim wanpela bilong mi na kukim. Em olsem em i pikim wanpela bilong mi. Em i gat planti kaukau i stap long bilum, tasol em i makim wanpela, em i pikim wanpela bilong kukim na givim long mi.
Na wankain olsem, God i makim ol sampela manmeri. God i pikim ol sampela manmeri. Em i makim na pikim sampela manmeri, na Em i lusim sampela manmeri.
Em i makim, Em i pikim, ol wanwan manmeri bikos Em i bin wokim disisen bilong Em long kisim bek ol sampela manmeri na putim ol i go insait long olgeta gutpela blesim bilong Em. Em i no makim na pikim olgeta manmeri. Nogat. Em i makim na pikim sampela manmeri tasol. Na ol narapela manmeri Em i lusim ol tasol.
Em i makim sampela bilong kisim bek, na Em i lusim ol narapela na larim ol i stap insait long sin na dai. Em olsem Em i tok, “Mi bai kisim em na em na em na em na bai mi kisim bek ol na putim ol i go insait long olgeta gutpela blesim bilong Mi, na ol narapela manmeri bai Mi larim ol i stap insait long sin na dai tasol.”
Yu save pinis long Adam, em i fes man i kamap long dispela graun na em i papa bilong yumi olgeta manmeri. Na yu save, taim Adam i bin mekim sin, em i pundaunim yumi olgeta manmeri na putim yumi olgeta insait long sin na dai. Yumi olgeta manmeri, i stat long Adam i kam i kam i kam long yumi, yumi olgeta i stap insait long sin na dai bikos Adam, taim em i sakim tok bilong God, em i pundaunim yumi olgeta insait long sin na dai.
Tasol God, long bipo, taim dispela graun i no kamap yet, Em i bin makim, Em i bin pikim ol sampela manmeri bikos Em i laik kamautim ol long dispela sin na dai na Em i laik putim ol i go insait long olgeta gutpela gutpela blesim bilong Em.
Adam i pundaunim olgeta manmeri i go insait long sin na dai. Tasol God Em i makim na pikim sampela manmeri bilong kamautim ol long sin na dai na putim ol i go insait long olgeta gutpela gutpela blesim bilong Em.
Na tu, long dispela bipo taim, taim dispela graun i no kamap yet, God i bin wokim disisen bilong Em long hau Em bai kamautim ol long sin na dai. Em i bin makim na pikim husat Em i laik kamautim long sin na dai, na tu, Em i wokim disisen long hau Em bai kamautim ol long sin na dai.
Olsem na, Em i wokim disisen olsem, Pikinini bilong Em, Jisas Krais, Em bai mekim wok na dispela wok bilong Jisas bai kamautim manmeri God i bin makim long sin na dai. Wok bilong Jisas long diwai kros bai kamautim ol long sin na dai.
Yu save, God i bin wokim disisen olsem, Jisas yet bai kisim sin na dai bilong manmeri God i bin makim, na long dispela wei Jisas i friim ol long sin na dai. God i transferim sin bilong ol i go long Jisas na Jisas Em i kisim sin bilong ol na Em i kisim dai bilong ol. Long diwai kros Jisas i pinisim pe bilong sin bilong ol, na Em i givim stretpela pasin bilong Em yet long ol, bai ol i stap stretpela long ai bilong God. Long ol dispela feitful wok bilong Jisas tasol, God i amamas long kisim bek ol na putim ol insait long olgeta blesim bilong Em.
Na narapela samting tu. God i wokim disisen olsem, bai Holi Spirit i kamapim bilip long ol dispela manmeri God i bin makim bilong kamautim long sin na dai. Em olsem na Holi Spirit bai opim ai na ia na bel bilong ol. Long wanem? God i laik ol dispela manmeri i mas luk save long ol dispela samting, na bai ol i harim tok bilong God, na tanim bel na bilipim na trastim ol dispela wok God i mekim long Jisas bilong kamautim ol long sin na dai na bilong putim ol insait long olgeta gutpela gutpela blesim bilong heven. God i laik ol dispela manmeri Em i makim ol i mas lavim Jisas na bihainim Em na tok tenkyu long Em long ol dispela samting Em i bin mekim.
Olsem na, long bipo, taim dispela graun i no kamap yet, God i bin makim na pikim husat Em bai kamautim long sin na dai na putim ol i go insait long olgeta gutpela blesim bilong Em. Na tu, Em i bin wokim disisen long hau Em bai kamautim ol long sin na dai na hau Em bai putim ol i go insait long olgeta gutpela blesim bilong Em. Olsem na, Em i makim Jisas tasol long mekim wok bilong kamautim ol long sin na dai na putim ol i go insait long olgeta gutpela blesim bilong God. God i bin wokim disisen bilong salim Holi Spirit i go long ol dispela manmeri Em i bin makim bilong mekim wok insait long laip bilong ol na bai ol i luksave na tanim bel na bilipim na trastim na lavim na bihainim Jisas Krais.
Olsem na, yu tingim – yumi i tanim bel na i bilipim na trastim wok bilong Jisas na i laik bihainim Jisas, long wanem as yumi tanim bel? Long wanem as yumi bilipim na trastim Jisas? Long wanem as yumi lavim Jisas? Long wanem as yumi wok nau long bihainim Jisas?
Yumi tanim bel na bilipim na trastim na lavim na bihainim Jisas bikos long bipo, taim God i no bin kamapim dispela graun yet, God i bin makim yumi, God i bin pikim yumi bilong putim yumi i go insait long olgeta gutpela blesim bilong heven. Em i bin makim yumi na pikim yumi, na Jisas i bin mekim wok bilong kamautim yumi long sin na dai na putim yumi i go insait long olgeta gutpela blesim bilong heven, na Holi Spirit i bin kam long yumi na kamapim bilip long bel bilong yumi. Long dispela as tasol, yumi tanim bel na yumi bilipim na trastim na lavim na bihainim Jisas nau.
Long bipo, taim Em i no kamapim dispela graun yet, God i bin wokim disisen bilong kisim bek yumi na putim yumi insait long laip. Em i bin makim yumi bilong ol dispela samting na Em i mekim wok insait long laip bilong yumi na long dispela as nau yumi tanim bel na bilipim na trastim na lavim na bihainim Jisas.
Na sapos God i no bin wokim disisen olsem na makim yumi bilong kamautim yumi long sin na dai, orait bai yumi stap olsem wanem? Bai yumi stap insait yet long sin na dai. Bai yumi stap yet wantaim olgeta manmeri insait long sin na dai. Na bai yumi lus long hel tasol wantaim olgeta manmeri.
Yumi bai lukim olgeta blesim bilong heven bikos long bipo God i bin makim na pikim yumi bilong kamautim yumi long sin na dai na bilong putim yumi i go insait long olgeta blesim bilong God.
Yumi i tanim bel na i bilipim na trastim Jisas na bihainim Jisas, yumi stap olsem bikos God i bin makim yumi long bipo tasol na Em i bin givim bilip long yumi. Em i bin makim yumi bilong putim yumi i go long ol dispela samting, na long dispela as Em i opim ai bilong yumi na Em i givim bilip long yumi.
God i bin makim yumi bikos Em i laik kisim bek yumi na putim yumi insait long olgeta gutpela blesim bilong Em. Na wantaim dispela Em i salim Jisas i kam dai long yumi na Em i salim Holi Spirit i kam na Em i kamapim bilip long yumi. Long dispela as nau yumi bilipim na trastim na lavim na bihainim Jisas. Yumi bilip nau bikos long bipo God i bin mekim yumi bilong givim ol dispela samting long yumi.
Na mi laik stretim wanpela paul tingting….God i no skelim pasin bilong yumi pastaim na Em i makim yumi. Nogat. Long wanem taim God i bin makim yumi? Long bipo, taim yumi no kamap yet, taim yumi no bon yet, taim yumi no mekim wanpela pasin yet, long dispela bipo taim God i bin makim yumi. Olsem na, yumi mas klia olsem, God i no lukim gutpela pasin bilong yumi pastaim na makim yumi. Nogat. Em i bin makim yumi long bipo tasol. Em i bin makim yumi nating tasol. God, long laik bilong Em yet, Em i makim na pikim yumi bilong kisim bek yumi na putim yumi insait long ol gutpela blesim bilong God.
Sampela man i tok olsem, “God i save makim ol gutpela manmeri na kisim bek ol.” Tasol dispela tok em i paul tok bikos God i bin makim yumi long bipo, taim yumi no kamap yet na yumi no wokim wanpela samting yet. Na tu, sapos God i save makim ol gutpela manmeri, orait ating Em i no inap makim wanpela manmeri. Long wanem, wanpela gutpela manmeri i no stap – olgeta i pundaun pinis insait long sin na sin i karamapim olgeta manmeri. (Yu ken i lukim Rom 3:9-12. )
Olsem na, yumi no ken i paul long dispela toktok. Long bipo, taim dispela graun i no kamap yet, taim yumi no bon yet, God, long laik bilong Em yet, Em i bin makim na pikim yumi nating bilong kamautim yumi long sin na dai na bilong putim yumi insait long olgeta blesim bilong Em.
Long dispela as yumi ken i amamas. Yumi sin manmeri tasol na yumi pundaun pinis insait long sin na dai. Tasol God i bin makim na pikim yumi nating bilong givim olgeta blesim bilong heven long yu na mi. Dispela samting em i wok God i mekim “long stat tu pinis”. Wanpela liklik wok yumi no mekim. Nogat. Yumi bin i stap insait long sin na dai. Tasol God yet i bin makim na pikim yumi na Em i mekim olgeta wok bilong kamautim yumi long sin na dai na putim yumi insait long olgeta blesim bilong Em.
Na bai yumi tok wanem? Yumi mas mekim wankain tok olsem aposel Pol – “Litimapim nem bilong God, Papa bilong Bikpela bilong yumi Jisas Krais bikos God yet, long laik bilong Em yet, Em i pikim yumi na putim yumi insait long olgeta blesim bilong heven.”
Orait, dispela em i fes blesim God i bin givim yumi. Tasol lain 4 i tokaut long narapela blesim na dispela blesim i olsem…..
2. God i bin pasim yumi long Krais.
Lukim lain 4 gen. “Long bipo, taim God i no kamapim dispela graun yet, Em i bin makim yumi na pasim yumi long Krais. ” Taim God i bin makim na pikim yumi, Em i bin pasim yumi long Krais. Em i bin joinim yumi long Krais. Em i putim yumi wantaim Krais. Em i sanapim yumi wantaim Krais. Em i bin pasim yumi long Krais.
Long bipo, taim God i no kamapim dispela graun yet, Em i bin pasim yumi long Krais. Em i no nau tasol Em i pasim yumi long Krais. Nogat. Em i no pasim yumi long Krais taim yumi bilip. Nogat. Long bipo, taim God i no kamapim dispela graun yet, Em i bin pasim yumi long Krais. Long bipo, taim Em i makim na pikim yumi, long dispela taim Em i pasim yumi, Em i joinim yumi, Em i putim yumi, Em i sanapim yumi, Em i pasim yumi long Krais.
Olsem na, long tingting bilong God, long ai bilong God, yumi wanwan manmeri God i bin makim na pikim, yumi no stap wanpis. Nogat. God i bin pasim yumi long Krais na long ai bilong God yumi na Krais i stap wantaim.
Yu tingim. Taim God i lukim yu, Em i no lukim yu tasol. Nogat. Em i lukim yu na Em i lukim Krais wantaim. Olgeta taim God i save lukim yu na Krais wantaim. Em i no save lukim Krais tasol. Nogat. Na Em i no save lukim yu tasol. Nogat. Olgeta taim God i save lukim yu na Krais wantaim bikos long bipo God i bin makim na pikim yu na pasim yu long Krais.
Harim wanpela tok bilong Jisas yet – Em i tok piksa na tokaut long dispela samting. Lukim Jon 10:14-15 na 27-29.
Ol sipsip ol i husat? Sipsip em i ol manmeri God i bin makim na pasim long Krais. God i givim ol long Krais (lukim gen lain 29), na Krais i save mekim wok bilong lukautim ol. God i pasim ol long Krais na Krais i lusim laip bilong Em bilong kamautim ol long sin na dai na putim ol i go insait long olgeta gutpela gutpela blesim bilong God. Wasman bilong sipsip i lusim laip bilong Em bilong putim ol sipsip bilong Em i go insait long laip i stap gut oltaim oltaim – insait long olgeta blesim bilong heven!
Na wanpela sipsip God i bin makim na pikim na i givim Krais, wanpela i no inap lus. Nogat tru. God i save long ol wanwan, na Jisas i save long ol wanwan, na Em i mekim wok bilong lukautim ol wanwan. Ol i no inap lus bikos Jisas i lusim laip bilong Em bilong kamautim ol wanwan long sin na dai na putim ol wanwan i go insait long olgeta gutpela blesim bilong God. God Em i pasim ol sipsip long Krais na Krais i mekim wok bilong sevim ol. Olsem na, hau na bai wanpela i lus? I no inap tru.
Ating sampela bilong yumi, yumi i bin tanim bel na i bilipim na trastim na lavim na bihainim Jisas, ating sampela taim yumi tubel liklik na yumi wari liklik long laip bilong yumi. Sampela taim yumi kisim tingting olsem, “Bai mi go long heven o nogat, bai God i kisim mi o nogat, ating mi no save, God yet Em i save.” Olsem na, sampela taim bilip bilong yumi em i seksek liklik. Yumi klia pinis long wok Jisas i bin mekim bilong kamautim yumi long sin na dai na bilong putim yumi insait long laip, tasol stil, wanwan taim, yumi kisim liklik tubel long tingting bilong yumi na yumi wari na tingting planti long “bai God i kisim yumi o nogat?”
Tasol yumi, yumi no ken i wari na tingting planti olsem bikos long bipo, God i bin makim na pikim yumi na pasim yumi pinis long Krais, na long dispela as yumi no inap lus. God i no inap lukim wok bilong yumi na lukim gutpela pasin o nogut pasin yumi i mekim. Nogat. Em bai lukim Krais tasol. Em bai lukim wok Krais i bin mekim na Em bai lukim stretpela pasin Krais i bin mekim, na Em bai lukim yumi Em yet i pasim long Krais – Em i bin pasim yumi long Krais – em i no yumi yet i pasim yumi long Krais – Nogat – God i pasim yumi long Krais. Olsem na, taim God i lukim yumi, Em bai lukim Krais na Em bai lukim yumi Em yet i pasim long Krais, na Em bai welkamim yumi i kam insait long heven wantaim Krais.
Mi givim wanpela tok piksa…….Ating yupela save long pasin bilong stoa bilong SIL – taim yu laik go insait long stoa bilong SIL yu mas holim kad na yu ken i go insait. Na sapos yu no gat kad, orait wanpela man bai stopim yu long i go insait.
Tasol, sapos mi pasim yu long mi na yumi laik go insait long stoa, orait ol bai welkamim yu bikos mi gat kad na mi pasim yu long mi. Ol bai lukim mi na kad bilong mi na long dispela as ol bai welkamim yu na bai yu go insait long stoa. Yu ken i go insait bikos mi pasim yu long mi. Tasol, sapos wanpela man i giaman na i tokim ol sikuriti olsem, “Mi pas wantaim waitman,” mi laik go insait long stoa, orait ol sikuriti bai askim mi, tasol mi bai tok “Nogat, em i no pas wantaim mi.” Na ol sikuriti bai rausim dispela man na em i no inap i go insait long stoa. Olsem na, mi tok pinis, sapos mi pasim yu long mi, orait bai yu go insait long stoa wantaim mi bikos mi gat kad na mi bin pasim yu long mi.
Na wankain olsem, God bai lukim Krais na Em bai welkamim yumi wantaim Krais bikos God yet i bin pasim yumi long Krais na Krais Em i gat “kad.” Na kad bilong Jisas Em i wanem samting? Kad bilong Jisas em i hul i stap long han bilong Em na lek bilong Em na hul i stap long banis bilong Em we ol i sutim em long naip – kad bilong Jisas em i ol mak bilong dai bilong Em. God bai lukim ol dispela “kad” bilong Jisas na Em bai welkamim yumi i kam insait long heven bikos Jisas i bin mekim olgeta wok long diwai kros inap pinis na dispela wok bilong Jisas long diwai kros i kamautim yumi long sin na dai na putim yumi insait long olgeta blesim bilong God.
Olsem na, taim God i makim yumi na pasim yumi long Krais Em i bin wokim gutpela samting tru long yumi na yumi ken i amamas moa moa yet long dispela gutpela gutpela wok bilong dispela gutpela gutpela God. Yumi no ken i tubel bikos God i bin pasim yumi long Krais longtaim pinis na Krais i bin mekim wok longtaim pinis bilong kamautim yumi long sin na dai na bilong putim yumi insait long olgeta gutpela blesim bilong God.
Orait, nau yumi bin skelim tupela blesim God i mekim long yumi. Tasol long lain 4 Pol i tokaut long narapela blesim, na dispela blesim i olsem…….
3. God i bin mekim yumi stap holi na i no gat asua long ai bilong Em.
Lukim lain 4 gen. “Long bipo, taim God i no kamapim dispela graun yet, Em i bin makim yumi na pasim yumi long Krais bai yumi i stap holi na i no gat asua long ai bilong Em.”
Yumi klia pinis olsem, long laip bilong yumi, yumi no holi. Nogat. Yumi gat asua – yumi gat planti asua! Tasol, long ai bilong God yumi stap holi na yumi no gat asua. Long wanem? Yumi bin tok pinis – God i bin transferim olgeta sin bilong yumi i go long Krais, na Krais i givim stretpela pasin bilong Em long yumi. Olsem na, God i save lukim ol dispela samting, na long ol dispela samting tasol yumi stap holi long ai bilong God na yumi no gat asua long ai bilong God.
God i bin pasim yumi long Krais bikos Krais tasol bai mekim olgeta wok bilong mekim yumi holi long ai bilong God na bilong rausim olgeta asua bilong yumi. God i pasim yumi long Krais bikos Jisas tasol i ken i mekim yumi holi long ai bilong God na yumi no gat asua. God i givim dispela wok i go long han bilong Krais tasol. Olsem na, Em i pasim yumi long Krais bai Krais i mekim wok na mekim yumi stap holi na i no gat asua long ai bilong God.
Na dispela i gutpela bikos yumi no inap i stap holi long strong bilong yumi, na yumi no inap rausim asua bilong yumi long strong bilong yumi. Na sapos yumi no holi na yumi i gat asua, orait bai God i sanapim yumi long kot tasol na sentisim yumi i go long hel.
Tasol, God i bin makim yumi na pasim yumi long Krais bai yumi ken i stap holi na i no gat asua long ai bilong Em. Yumi no gat asua long ai bilong God bikos Jisas i bin tekewe olgeta asua bilong yumi. Na yumi stap holi long ai bilong God bikos Jisas yet i bin i stap holi na Em i givim dispela holi pasin bilong Em long yumi. Long dispela wei tasol God i kisim bek yumi na putim yumi insait long olgeta gutpela gutpela blesim bilong Em.
Las toktok.
Long lain 4 aposel Pol i tok olsem, “God i bin lavim yumi.” Na mi laik askim yupela wanpela askim – “Long wanem taim God i bin lavim yumi? God i lavim yumi pastaim o Em i lukim ol naispela pasin bilong yumi, olsem bilip pasin na lotu pasin, na Em i lavim yumi?”
God Em i bin lavim yumi pastaim. Long bipo, taim God i no kamapim dispela graun, Em i bin lavim yumi na Em i makim yumi na pasim yumi long Krais bai yumi ken i stap holi na i no gat asua long ai bilong Em na Em i ken i kisim bek yumi na putim yumi insait long olgeta gutpela gutpela blesim bilong Em.
Olsem na, yumi no gat as long litimapim nem bilong yumi yet. Nogat. Bai yumi litimapim nem bilong God tasol na tok tenkyu long God tasol. Yumi mas litimapim nem bilong God na tok tenkyu long God long maus bilong yumi taim yumi prea na singim song na taim yumi toktok wantaim ol narapela manmeri.
Tasol tu, yumi mas litimapim nem bilong God na tok tenkyu long laip bilong yumi – long pasin bilong yumi. Sapos yu toktok na litimapim nem bilong God, tasol yu no bihainim Em long laip bilong yu, long pasin bilong yu, orait yu giaman na yu daunim nem bilong God tasol bikos yu toktok tasol na yu no laik bihainim Em. Tasol taim yumi bihainim God na yumi trai hat long bihainim olgeta pasin Em save laikim, em nau, yumi litimapim nem bilong Em. Em olsem yumi rispektim Em na yumi soim olsem, Em i BIKPELA bilong yumi. Em olsem yumi litimapim nem bilong Em.
Olsem na, litimapim nem bilong God, Papa bilong Bikpela bilong yumi, Jisas Krais. Long wanem? Em i bin makim yumi na pasim yumi long Krais bai yumi i ken stap holi na i no gat asua long ai bilong God, na long dispela wei God i kisim bek yumi na putim yumi insait long olgeta gutpela gutpela blesim bilong Em.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn